Up-522/02
Datum: 2002-11-12T00:00:00.000+01:00
ecli: ECLI:SI:USRS:2002:Up.522.02
vrsta: posamični akt
zadeva: ustavna pritožba
objavljeno: Neobjavljeno | 12.11.2002
dokument: US21854
akt: Ustavna pritožba A. A. zoper sklep Okrožnega sodišča v Celju št. P 292/2002 z dne 12. 6. 2002
resitev: zavrženje
izrek: Ustavna pritožba A. A. zoper sklep Okrožnega sodišča v Celju št. P 292/2002 z dne 12. 6. 2002 se zavrže.
stavek: Ker pritožnik ni izkazal, da je izčrpal vsa pravna sredstva, je Ustavno sodišče njegovo ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 2. al. 1. odst. 55. čl.
datum_vloge: 2002-08-25T22:00:00.000Z
datum_odlocitve: 2002-11-11T23:00:00.000Z

# Up-522/02-6

20. 11. 2002

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 12. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Okrožnega sodišča v Celju št. P 292/2002 z dne 12. 6. 2002 se zavrže.**

## OBRAZLOŽITEV

Pritožnik je vložil ustavno pritožbo zoper sklep, s katerim je Okrožno sodišče v Celju zavrglo njegovo tožbo v pravdi zaradi ugotavljanja očetovstva. Meni, da sodišče neupravičeno zavrača odločanje v zadevi. V dopolnitvi ustavne pritožbe je pritožnik navedel, da je zoper izpodbijani sklep Okrožnega sodišča vložil pritožbo, o kateri Višje sodišče še ni odločilo. Ustavnemu sodišču je predlagal, naj o njegovi ustavni pritožbi odloči pred izčrpanjem pravnih sredstev.

Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa pravna sredstva. Pred izčrpanjem izrednih pravnih sredstev lahko Ustavno sodišče izjemoma odloča o ustavni pritožbi, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Zoper sklep sodišča prve stopnje je v skladu z določbo 363. člena ZPP (Uradni list RS, št. 26/99 - ZPP) dovoljena pritožba. Pritožnik je pritožbo sicer vložil, ni pa izkazal, da je Višje sodišče o njej odločilo, kar pomeni da ni izčrpal niti rednih pravnih sredstev. Zato tudi ni mogoče ugoditi njegovemu predlogu za odločanje o ustavni pritožbi pred izčrpanjem pravnih sredstev. Ustavno sodišče namreč lahko ob izpolnjevanju ostalih pogojev iz drugega odstavka 51. člena ZUstS izjemoma odloča o ustavni pritožbi le pred izčrpanjem izrednih, ne pa rednih pravnih sredstev. Zato je bilo treba njegovo ustavno pritožbo zavreči.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger